TISCO บวกเกือบ 3% ทำนิวไฮในรอบ 3 ปี 6 เดือน ลุ้นสินเชื่อปี 60 โตทะลุ 15%
TISCO บวกเกือบ 3% ทำนิวไฮในรอบ 3 ปี 6 เดือน ลุ้นสินเชื่อปี 60 โตทะลุ 15% ล่าสุด ณ เวลา 15.14 น. ราคาอยู่ที่ 58.25 บาท บวก 1.50 บาท หรือ 2.64% สูงสุดที่ 59.25 บาท ต่ำสุดที่ 56.25 บาท มูลค่าซื้อขายที่ 542.32 ล้านบาท โบรกฯ แนะ “ซื้อ” ชูเป้า 63.50 บาท 
22 ธ.ค. 2559

ผู้สื่อข่าวรายงานว่า ราคาหุ้นบริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO ณ เวลา 15.14 น. ราคาอยู่ที่ 58.25 บาท บวก 1.50 บาท หรือ 2.64% สูงสุดที่ 59.25 บาท ต่ำสุดที่ 56.25 บาท มูลค่าซื้อขายที่ 542.32 ล้านบาท โดยราคาหุ้นปรับตัวสูงสุดในรอบ 3 ปี 6 เดือน ตั้งแต่ราคาหุ้นอยู่ที่ระดับ 55 บาท ณ วันที่ 30 เมษายน 2556

นางอรนุช อภิศักดิ์ศิริกุล ประธานเจ้าหน้าที่บริหาร บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO เปิดเผยว่า บริษัทคาดว่าสินเชื่อรวมปี 60 จะเติบโต 15% หลังจากกระบวนการซื้อขายและโอนธุรกิจลูกค้ารายย่อยของธนาคารสแตนดาร์ดชาร์เตอร์ด (ไทย) เสร็จสิ้นในปี 60 ซึ่งเป็นปัจจัยหนุนสำคัญที่ช่วยให้สินเชื่อของธนาคารเติบโตได้
ส่วนแนวโน้มการเติบโตสินเชื่อรวมของธนาคารเพียงอย่างเดียว (ไม่นับรวมการซื้อธุรกิจลูกค้ารายย่อยของธนาคารสแตนดาร์ดชาร์เตอร์ด) คาดว่าจะไม่มีการขยายตัว แต่ไม่ติดลบ เพราะการเติบโตของสินเชื่อเช่าซื้อ ซึ่งเป็นธุรกิจหลักของธนาคารในปี 60 แนวโน้มยังไม่สดใส แม้ว่าในรถยนต์ในโครงการรถคันแรกจะทยอยสิ้นสดระยะถือครองไปแล้ว แต่ประชาชนส่วนใหญ่คาดว่าจะยังไม่ได้มองหาซื้อรถใหม่ และยังอยากอยู่ในภาวะปลอดหนี้ ขณะที่กำลังซื้อไม่ได้เพิ่มมากขึ้นจากภาวะเศรษฐกิจที่ยังไม่ค่อยดีนัก
นอกจากนี้ ธนาคารคาดว่าในปี 60 พอร์ตสินเชื่อรวมจะเพิ่มขึ้นเป็นมากกว่า 2.4 แสนล้านบาท จากปัจจุบันอยู่ที่ 2 แสนล้านบาท เป็นผลมาจากการรับโอนพอร์ตสินเชื่อของธนาคารสแตนดาร์ดชาร์เตอร์ด (ไทย) เข้ามามูลค่า 4.1 หมื่นล้านบาท โดยมีฐานลูกค้าสินเชื่อทั้งหมด 3 แสนราย ส่วนมูลค่าเงินฝากจะเข้ามาเพิ่มราว 3.6 หมื่นล้านบาท โดยมีฐานลูกค้าเงินฝาก 1 แสนราย
พร้อมกันนั้นในปี 60 ธนาคารทิสโก้จะเริ่มดำเนินงานธุรกิจบัตรเครดิตเป็นครั้งแรก โดยมีการดำเนินงานภายใต้บริษัทออล-เวยส์ จำกัด ซึ่งเป็นบริษัทย่อยของบริษัท โดยจะมีการรับโอนลูกค้าบัตรเครดิตของธนาคารสแตนดาร์ดชาร์เตอร์ด (ไทย) เข้ามา 1 แสนราย ในปี 60 พร้อมกับธนาคารสแตนดาร์ดชาร์เตอร์ด (ไทย) จะให้ความช่วยเหลือในการดำเนินงานเป็นระยะเวลา 1 ปี พร้อมกับเปลี่ยนชื่อบัตรเครดิตเป็น “ทิสโก้ การ์ด” โดยธนาคารทิสโก้จะมีการพัฒนาระบบเพื่อรองรับการบริการลูกค้าอย่างมีประสิทธิภาพในอนาคต
 
ด้านบล.บัวหลวง แนะนำ “ซื้อ” ราคาเป้าหมาย 63.50 บาท/หุ้นโดยมองว่า TISCO ยังคงอยู่ในสถานะที่เน้นการเติบโตของผลการดำเนินงานในปี 2559-2560 จากส่วนต่างอัตราดอกเบี้ยที่ดีผ่านการเน้นสินเชื่อผลตอบแทนสูง เช่น สินเชื่อไมโครไฟแนนซ์ (รถมือสอง, สินเชื่อรายบุคคลค้ำทะเบียนเล่ม, สมหวังเงินสั่งได้) จากภาวะเศรษฐกิจที่ดีขึ้น ดังนั้นเราเชื่อว่าการปล่อยสินเชื่อในปี 2560 ปรับขึ้น 3% หลังจากหดตัวกว่า 5% ปีนี้ เรายังคงคาดว่าบริษัทจะประกาศผลประกอบการที่ 4.95 พันล้าน ในปี 2559 (+16.5%) และ 5.35 พันล้านในปี 2560 (+8.1%)  